《利漕刘忱明复见性堂》
宋代·冯山

鉴蚀磨即明，水浑澄斯清。杂然外滑销，道在虚中生。

达哉彭城公，养心浩无营。一觉自复本，妙用皆随成。

性通儒佛间，大抵寂与诚。云见非见故，执见流为情。

名堂虽取相，證实不證名。文书每丛委，宾客兹逢迎。

二谛本无碍，安知堂虚盈。优游寄真赏，接引开群盲。

登堂一开豁，洒然尘劳轻。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。